Старшыня Папскай Рады па спрыяньні еднасьці хрысьціянаў падкрэсьліў значэньне нядаўняй сустрэчы Папы Францішка і Патрыярха Барталамея I у Ерусаліме: гэтая сустрэча “была ня толькі ўспамінам візіту Паўла VI да Патрыярха Атэнагора, але і важным крокам для будучага экуменізму, неабходнага для разьвіцьця сувязяў і еднасьці”. Кардынал Кох з сумам канстатаваў, што “многія сёньня звыкліся казаць пра дзьве Царквы, але ёсьць толькі адна Царква, ёсьць адна і тая ж Царква — на Захадзе і на Ўсходзе. Менавіта таму так важна зноў здабыць еднасьць і поўную еўхарыстычную сулучнасьць. Гэта было гарачым жаданьнем Паўла VI і Патрыярха Атэнагора, але дагэтуль яно ня выканана”.